Сесар Вайехо
Маса

Превод от испански: Александър Муратов, Атанас Далчев, 1968

chitanka.info

При свършване на боя

боецът бе убит, един човек дойде при него

и му рече: „Не умирай! Много те обичам“

Но продължаваше, уви, трупът да стине.

Притекоха се двама, рекоха му също:

„Не ни оставяй! Дръж се, брат! Върни се към живота!“

Но продължаваше, уви, трупът да стине.

След тях дойдоха двайсет, сто, хиляда

и викаха: „Такава обич, а не може да сломи смъртта!“

Но продължаваше, уви, трупът да стине.

Наобиколиха го милиони хора

с молба единодушно: „Остани, не ни напущай, брат!“

Но продължаваше, уви, трупът да стине.

Тогава всички хора на земята

го наобиколиха; зърна ги трупът, печален, развълнуван:

във строя им застана бавно,

прегърна първия човек и тръгна…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.